DECRETO 113/2006, do 22 de xuño, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da autovía da Barbanza AG-11. Clave AC/03/036.01.75.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/07/2006

Mediante Resolución do 13 de marzo de 2006, a Consellería de Política Territorial, Obras Públicas e Transportes, adxudicou o contrato de concesión de obra pública para a construción e explotación da autovía da Barbanza. Clave AC/03/036.01.
En virtude do disposto na cláusula 30 do prego de cláusulas administrativas particulares que rexen o concurso de concesión, a sociedade adxudicataria, Autovía del Barbanza, Sociedad Concesionaria de la Xunta de Galicia, S.A, asume as facultades e obrigas previstas para o beneficiario da expropiación forzosa establecidas no artigo 5.2º do regulamento da Lei de expropiación forzosa, correspondendo a potestade expropiatoria á Xunta de Galicia.
A sociedade Autovía del Barbanza, Sociedad Concesionaria de la Xunta de Galicia, S.A, para a construcción da citada autovía, precisa dispoñer dos terreos necesarios para a execución das obras comprendidas no proxecto de trazado autovía da Barbanza AG-11, o cal foi aprobado pola Consellería de Política Territorial, Obras Públicas e Transportes o 15 de xuño de 2006 coa clave AC/03/036.01.75.
De conformidade co artigo 16 da Lei 4/1994, do 14 de setembro, de estradas de Galicia, a aprobación dos proxectos de estradas de titularidade autonómica implicará a declaración de utilidade pública e necesidade de ocupación dos bens e de adquisición dos dereitos correspondentes aos fins de expropiación, de ocupación temporal ou de imposición ou modificación de servidumes.
Os bens e dereitos nos que se concreta a declaración de urxente ocupación aparecen recollidos e valorados no citado proxecto técnico.
A declaración de urxente ocupación dos bens e dereitos precisos para a realización das obras comprendidas no proxecto técnico sinalado, considérase necesaria para dotar a comunidade autónoma dunha vía de alta capacidade que permita conectar a rede de estradas actualmente existente cun dos núcleos de maior interese turístico de toda a Comunidade Autónoma, a península da Barbanza e en xeral, a zona costeira da ría de Arousa, co que os beneficios derivados desta actuación estenderanse a toda a poboación galega.
A actuación de desdobramento (conversión en autovía) proposta executarase no treito comprendido entre os actuais puntos quilométricos 0+000 e 40+012 da vía rápida da Barbanza cuxo itinerario
completo xa está en servizo desde o ano 2001, polo que se de resposta á necesidade de aumentar a súa capacidade e seguridade viaria.
A competencia para declarar a urxente ocupación correspóndelle ao Consello da Xunta de Galicia segundo o disposto no artigo 28.2º do Estatuto de autonomía de Galicia, o artigo 2 do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Transportes así como o artigo 52 da Lei de expropiación forzosa.
Na súa virtude, por proposta da conselleira de Política Territorial, Obras Públicas e Transportes e logo de deliberación do Consello da Xunta de Galicia na súa reunión do día vinte e dous de xuño de dous mil seis,
DISPOÑO:
Artigo único.-Declarar a utilidade pública e a urxente ocupación para os efectos de expropiación forzosa dos bens e dereitos que se concretan no expediente administrativo instruído para o efecto e necesarios para a execución do proxecto de trazado da obra: autovía da Barbanza AG-11. Clave AC/03/036.01.75.
Santiago de Compostela o vinte e dous de xuño de dous mil seis.
Emilio Pérez Touriño
Presidente
Mª José Caride Estévez
Conselleira de Política Territorial, Obras Públicas
e Transportes